नाराज मुख्यमंत्री ने 18 मई को जिला एवं मंडल स्तर के सभी अफसरों की बैठक बुलाई। उन्होंने सभी अफसरों को सख्त शब्दों में समझाया कि अब ढ़िलाई बरदाश्त नहीं की जायेगी। उन्होंने कानून व्यवस्था दुरुस्त करने के लिए सिर्फ 15 दिन का समय दिया। मगर हालात सुधरने की जगह और बिगड़ गये। मथुरा के कोसी कलां में पुलिस की लापरवाही के चलते साम्प्रदायिक हिंसा भड़क गई और अल्पसंख्यक समुदाय के तीन लोगों की इसमें मौत हो गयी। पुलिस के बड़े अफसरों का ही एक गुट यह प्रचारित करने में जुट गया कि डीजीपी स्वयं मथुरा के हैं इसलिए मथुरा के किसी अफसर की तैनाती उनकी राय के बिना नहीं होती। लिहाजा मथुरा में दंगों का होना खुद डीजीपी के लिए गंभीर बात है। यह मामला खत्म भी नही हुआ था कि प्रतापगढ़ में मामूली विवाद में अल्पसंख्यक समुदाय के सैकड़ों घरों में आग लगा दी गयी। लोगों के गुस्से का अलम यह था कि उत्‍तेजित भीड़ ने डीएम की गाड़ी तक पलट दी।